Direktiva Komisije 93/17/EGS

z dne 30. marca 1993

o določitvi stopenj Skupnosti za osnovni semenski krompir, skupaj s pogoji in označbami, ki se uporabljajo za te stopnje

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 66/403/EGS z dne 14. junija 1966 o trženju semenskega krompirja [1], kakor je bila nazadnje spremenjena z Direktivo Komisije 93/3/EGS [2],in zlasti člena 3(3) Direktive,

ker je zato, da bi se na območju brez notranjih meja, znotraj katerih je zagotovljen prosti pretok blaga v skladu s predpisi Pogodbe, izvajali predpisi Direktive 66/403/EGS o trženju semenskega krompirja na celotnem ozemlju ali le na delu ozemlja ene ali več držav članic, ki izpolnjuje strožje ukrepe od tistih, določenih v prilogah I in II k tej direktivi, primerno določiti stopnje Skupnosti za osnovni semenski krompir, pa tudi pogoje in označbe, ki se uporabljajo za te stopnje;

ker so ukrepi, predvideni s to direktivo, v skladu z mnenjem Stalnega odbora za semenski material za poljedelstvo, vrtnarstvo in gozdarstvo,

SPREJELA NASLEDNJO DIREKTIVO:

Člen 1

1. S to direktivo se določijo stopnje Skupnosti za osnovni semenski krompir. Semenski krompir, ki ustreza tem stopnjam, je tisti, ki izpolnjuje pogoje za uradno potrditev kot "osnovni semenski krompir" v skladu z določbami člena 2(1)(a) Direktive 66/403/EGS in ki poleg tega izpolnjuje pogoje, navedene v odstavku 2, ter za katerega je bilo z uradnim preverjanjem ugotovljeno, da izpolnjuje te pogoje.

2. Pogoji, na katere se nanaša odstavek 1, so:

(a) pogoji glede zdravstvenega varstva rastlin, določeni v:

- Direktivi Sveta 69/464/EGS [3],

- Direktivi Sveta 69/465/EGS [4],

- Direktivi Sveta 77/93/EGS [5],

- Direktivi Sveta 80/665/EGS [6];

(b) semenski krompir izvira iz materiala, ki izpolnjuje pogoje iz Priloge I in dodatne ali strožje pogoje iz Priloge II.

Člen 2

1. Označbe za stopnje osnovnega semenskega krompirja Skupnosti so:

(a) "EGS stopnja 1" v primerih, ko so izpolnjeni pogoji iz Priloge I razen točke 3.3(b) in iz Priloge II(1); ali

(b) "EGS stopnja 2" v primerih, ko so izpolnjeni pogoji iz Priloge I razen točke 3.3(a) in iz Priloge II(2); ali

(c) "EGS stopnja 3" v primerih, ko so izpolnjeni pogoji iz Priloge I razen točke 3.3(a) in iz Priloge II(3).

Označba mora biti navedena na uradni etiketi, predvideni v Prilogi III k Direktivi 66/403/EGS, v naslovu "stopnja".

2. Države članice obvestijo Komisijo o obsegu, v katerem uporabljajo navedene stopnje Skupnosti pri potrjevanju njihove lastne proizvodnje.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do dneva, predpisanega za izvajanje Direktive Sveta 91/683/EGS [7]. O tem takoj obvestijo Komisijo.

Ob sprejemu teh določb se morajo države članice sklicevati na to direktivo ali pa se nanjo sklicujejo ob uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva je naslovljena na države članice.

V Bruslju, 30. marca 1993

Za Komisijo

René Steichen

Član Komisije

[1] UL 125, 11.7.1966, str. 2320/66.

[2] UL L 54, 5.3.1993, str. 21.

[3] UL L 323, 24.12.1969, str. 1

[4] UL L 323, 24.12.1969, str. 3.

[5] UL L 26, 31.1.1977, str. 20.

[6] UL L 180, 14.7.1980, str. 30.

[7] UL L 376, 31.12.1991, str. 29.

--------------------------------------------------

PRILOGA I

POGOJI, KI JIH MORA IZPOLNJEVATI MATERIAL, IZ KATEREGA IZVIRAJO STOPNJE SKUPNOSTI ZA OSNOVNI SEMENSKI KROMPIR

1. Kjer se uporabljajo metode mikrorazmnoževanja, vključno z meristemsko tehniko:

1.1. izvorni gomolj mora biti brez naslednjih škodljivih organizmov:

(a) Erwinia carotovora var. atroseptica

(b) Erwrinia chrysanthemi

(c) virus zvijanja krompirjevih listov

(d) krompirjev virus A

(e) krompirjev virus M

(f) krompirjev virus S

(g) krompirjev virus X

(h) krompirjev virus Y

Izpolnjevanje zgornjih zahtev se ugotovi z uradnim preizkušanjem ali preizkušanjem pod uradnim nadzorom v skladu s primernimi metodami;

1.2. material, ki je razmnožen in vitro in izvira iz izvornega gomolja, mora izpolnjevati pogoje iz točke 1.1. Vendar se ne uporabljajo zahteve glede obveznega uradnega preizkušanja ali preizkušanja pod uradnim nadzorom.

2. Kjer se uporabi metoda klonske selekcije, mora biti izvorna rastlina in gomolji, ki izvirajo neposredno iz nje:

2.1. brez škodljivih organizmov, naštetih v točki 1.1. Izpolnjevanje zahtev iztočk (c) do (h) se ugotovi z uradnim preizkušanjem ali preizkušanjem pod uradnim nadzorom v skladu s primernimi metodami;

2.2. vzgojeni v nasadu, ki izpolnjuje zahteve pod točko 3 spodaj.

3. Nasad mora:

3.1. biti vzgojen na zemljišču, na katerem so potekla vsaj tri leta, odkar je bil nazadnje gojen krompir;

3.2. biti izoliran od pridelka nižjega statusa z ustrezno izolacijsko razdaljo. Izpolnjevanje te zahteve se preverja z uradnim poljskim pregledom;

3.3. glede črne noge:

(a) biti brez črne noge pri "EGS-stopnji 1"; ali

(b) imeti največ 0,25 % rastlin, ki jih je napadla črna noga, pri "EGS-stopnji 2" in "EGS-stopnji 3".

Izpolnjevanje te zahteve se preverja z uradnim poljskim pregledom;

3.4. imeti največ 0,1 % rastlin, ki kažejo znake okužbe z virusi. Izpolnjevanje te zahteve se preverja z uradnim poljskim pregledom, ki se ob dvomu dopolni z laboratorijskimi preizkusi na listih v skladu s primerno metodo;

3.5. biti v primerih, pri katerih je predpisan uradni poljski pregled, vsaj dvakrat tako pregledan;

3.6. biti predmet določitve čim nižjega maksimalnega števila množitev ob upoštevanju pogojev pridelave.

--------------------------------------------------

PRILOGA II

DODATNI ALI STROŽJI POGOJI, KI JIH MORA IZPOLNJEVATI NASAD IN PARTIJE STOPENJ SKUPNOSTI ZA OSNOVNI SEMENSKI KROMPIR

1. "EGS-stopnja 1"

1.1. Nasad mora:

1.1.1. biti vzgojen na zemljišču, kjer so potekla vsaj tri leta, odkar je bil nazadnje gojen krompir;

1.1.2. biti brez rastlin, ki jih je napadla črna noga. Izpolnjevanje te zahteve se preverja z uradnim poljskim pregledom;

1.1.3. imeti največ 0,5 % rastlin, ki kažejo znake okužbe z virusi. Izpolnjevanje te zahteve se preverja z uradnim poljskim pregledom, ki se ob dvomu dopolni z laboratorijskimi preizkusi na listih v skladu s primerno metodo;

1.1.4. biti v primerih, pri katerih je predpisan uradni poljski pregled, vsaj dvakrat tako pregledan;

1.1.5. biti predmet določitve čim nižjega maksimalnega števila množitev ob upoštevanju pogojev pridelave.

1.2. Partije ne smejo:

1.2.1. vsebovati več kakor 1 % teže zemlje in tujih snovi. Izpolnjevanje te zahteve se preverja z uradnim pregledom;

1.2.2. vsebovati več kakor 0,5 % teže gomoljev, okuženih s suho ali mokro gnilobo. Izpolnjevanje te zahteve se preverja z uradnim pregledom.

2. "EGS-stopnja 2"

Uporabijo se pogoji, določeni v točki 1 razen točke 1.1.2. Glede črne noge je standard največ 0,5 % prizadetih rastlin.

3. "EGS-stopnja 3"

Uporabijo se pogoji, določeni v točki 1 razen točk 1.1.2 in 1.1.3.

Glede črne noge je standard največ 1 % prizadetih rastlin.

Standard glede okužbe z virusi je največ 1 % rastlin, ki kažejo znake okužbe.

--------------------------------------------------